KIRJALLINEN KYSYMYS E-0613/02 esittäjä(t): Rosa Miguélez Ramos (PSE) neuvostolle. Kalastusalan työntekijöiden kouluttaminen.



Virallinen lehti nro 229 E , 26/09/2002 s. 0110 - 0111



KIRJALLINEN KYSYMYS E-0613/02 esittäjä(t): Rosa Miguélez Ramos (PSE) neuvostolle (6. maaliskuuta 2002) Aihe: Kalastusalan työntekijöiden kouluttaminen Komissio antoi 4. huhtikuuta 2001 neuvostolle ja Euroopan parlamentille tiedonannon merenkulkijoiden koulutuksesta ja palvelukseen ottamisesta(1). Tiedonannolla pyritään edistämään perusteellista tutkimusta merenkulkijoiden nykyisestä koulutustilanteesta, ehdotetaan lainsäädännöllisiä sekä muita toimenpiteitä, jotka komissio on jo hyväksynyt, ja toimenpiteitä, joilla parannetaan tilannetta sekä meriliikenteen työmarkkinaosapuolten että merenkulkualan opetuksen ja koulutuksen tarjoajien osalta. Nimestään huolimatta tiedonanto koskee vain merikuljetusalan ammattilaisia ja jättää huomiotta Euroopan koko kalastusalan huolimatta kalastusalalla työskentelevien suuresta lukumäärästä, vaikeista työolosuhteista ja korkeista onnettomuusluvuista. Miksi neuvosto ei vaatinut komissiota sisällyttämään kalastusalaa tähän aloitteeseen? Aikooko Espanja neuvoston puheenjohtajana pyytää komissiolta aloitetta, jolla täydennetään jo esitettyä ehdotusta ja jossa on ehdotuksia kalastusalan ammattilaisten koulutuksesta ja palvelukseen ottamisesta? (1) KOM(2001) 188 lopullinen. Vastaus (27. kesäkuuta 2002) Neuvosto muistuttaa arvoisalle parlamentin jäsenelle, että komission huhtikuussa 2000 esittämä tiedonanto merenkulkijoiden koulutuksesta ja palvelukseen ottamisesta kuuluu osana yhteisön merenkulkualan kilpailukyvyn parantamista koskevaan yleiseen strategiaan, jonka tarvetta korostettiin neuvoston 24. maaliskuuta 1997 antamassa päätöslauselmassa(1). Strategiassa keskitytään merenkulkuun meriliikenteen välineenä, ei kalatalousalaan. Meriliikenne ja kalastus erotetaan yleensä toisistaan useimmissa kansainvälisissä, yhteisön ja kansallisissa välineissä. Esimerkiksi erilaisissa Kansainvälisen työjärjestön (ILO) hyväksymissä yleissopimuksissa ja Kansainvälisen merenkulkujärjestön (IMO) puitteissa tehdyssä merenkulkijoiden koulutusta, pätevyyskirjoja ja vahdinpitoa koskevassa yleissopimuksessa (STCW) käsite merenkulkijat viittaa yksinomaan meriliikenteen alalla työskenteleviin alusten miehistöihin, ei kalastajiin. Parlamentti ja neuvosto noudattivat samaa periaatetta myös merenkulkijoiden vähimmäiskoulutuksesta 4. huhtikuuta 2001 antamassaan direktiivissä 2001/25/EY. Direktiiviä sovelletaan: merenkulkijoihin, jotka työskentelevät merialuksilla, jotka purjehtivat jonkin jäsenvaltion lipun alla, lukuun ottamatta: - sotalaivoja [], - kalastusaluksia, - huvialuksia [], - rakenteeltaan yksinkertaisia puisia aluksia. (2 artikla soveltamisala). Kuten kysyjä varmasti tietää, tästä yleisestä lähestymistavasta huolimatta jo kalatalousalan rakenteellisista toimista annetussa neuvoston asetuksessa 2792/1999 säädetään kalatalousalan työntekijöiden koulutuksen tukemisesta. Asetuksen 11 artiklassa ammatilliselle uudelleensuuntautumiselle tai koulutukselle annettava tuki sisällytetään pienimuotoiselle rannikkokalastukselle myönnettävään yhteisön tukeen. Asetuksen 15 artiklan 3 kohdan k alakohdan perusteella tuottajajärjestöille voidaan myöntää tukea toimiin, jotka koskevat erityisesti lisäpätevyyksiä kehittävään koulutukseen pääsyä, taitotiedon siirron järjestämistä aluksilla ja maalla. Lisäksi 17 artiklan 1 kohdassa mainitaan muun muassa koulutustoimet. (1) EYVL C 109, 8.4.1997, s. 1.